คนร.เดินหน้า ปฏิรูปรัฐวิสาหกิจไทย
เมื่อเร็วๆ นี้ บรรยง พงษ์พานิช วิรไท สันติประภพ คณะกรรมการในกรรมการนโยบายรัฐวิสาหกิจ (คนร.) หรือซูเปอร์บอร์ด พร้อมด้วย กุลิศ สมบัติศิริ
14 ก.ค. 2558

เมื่อเร็วๆ นี้ บรรยง พงษ์พานิช วิรไท สันติประภพ คณะกรรมการในกรรมการนโยบายรัฐวิสาหกิจ (คนร.) หรือซูเปอร์บอร์ด พร้อมด้วย กุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ ได้ร่วมกันบรรยายการปฏิรูปรัฐวิสาหกิจ ภายใต้นโยบายของ คนร.
วิรไท กล่าวว่า การร่างกฎหมายเพื่อเตรียมจัดตั้งบรรษัทรัฐวิสาหกิจแห่งชาติที่จะเสนอต่อคณะรัฐมนตรี (ครม.) คาดว่าจะเสนอ ครม.ได้ภายในเดือน ก.ย. จากนั้นก็นำเข้าสภาปฏิรูปแห่งชาติ (สนช.) โดยคาดว่าจะจัดตั้งซูเปอร์โฮลดิ้งได้ในไตรมาสแรกปี 2559 โดยหัวใจสำคัญของการตั้งบรรษัทคือ การทำให้รัฐวิสาหกิจต่างๆ มีความเป็นอิสระจากการเมือง ซึ่งรูปแบบการแต่งตั้งกรรมการในบรรษัทและรัฐวิสาหกิจ ไม่มีผลประโยชน์ขัดแย้ง และเป็นอิสระในการตัดสินใจ โดยจะกำหนดการเปลี่ยนคณะกรรมการได้ครั้งละ 1 ใน 3 ป้องกันฝ่ายการเมืองแทรกแซงการปลดกรรมการทั้งคณะ ซึ่งเป็นปัญหามาตลอดในอดีต
นอกจากนี้ รัฐวิสาหกิจยังต้องมีความโปร่งใสในการดำเนินงานมากขึ้น มีการเปิดเผยข้อมูลมากขึ้น เหมือนบริษัทที่จดทะเบียน (บจ.) ในตลาดหลักทรัพย์ โดยต้องยื่นแบบฟอร์ม 56-1 เหมือน บจ.ในตลาด
ขณะเดียวกัน โครงสร้างใหม่ต้องมีการส่งเสริมการแข่งขันที่เท่าเทียมกันระหว่างรัฐวิสาหกิจกับเอกชน เริ่มจากการแก้ไข พ.ร.บ. แข่งขันทางการค้ามาตรา 4(2) ให้ครอบคลุมถึงรัฐวิสาหกิจไว้ในกฎหมายฉบับนี้ด้วย โดยเริ่มจากรัฐวิสาหกิจที่จดทะเบียนในตลาดหลักทรัพย์ จากปัจจุบันที่มีการยกเว้นรัฐวิสาหกิจทั้งหมด
ประการต่อมาแก้ไขวิธีปฏิบัติและระเบียบการจัดซื้อจัดจ้างของรัฐ โดยลดสิทธิพิเศษที่ให้แก่รัฐวิสาหกิจ รวมทั้งเปิดโอกาสให้ผู้ประกอบการเอกชนมีโอกาสแข่งขันอย่างเท่าเทียมกันผ่านระบบ Bidding System เหมือนกัน
ในกรณีที่มีการทำตามนโยบายของรัฐ หรือได้รับการอุดหนุนจากภาครัฐ ที่ในอดีต เมื่อรัฐออกนโยบายประชานิยมให้รัฐวิสาหกิจดำเนินการ ซึ่งรัฐวิสาหกิจต้องรับผลขาดทุนเอง และผ่านไป 4-5 ปี รัฐบาลจึงจะล้างหนี้ให้ครั้งหนึ่งนั้น ต่อไปจะต้องปรับนโยบายการให้เงินอุดหนุนแก่รัฐวิสาหกิจ จะต้องเป็นการให้เงินอุดหนุนแก่ผู้ใช้บริการโดยตรง และเปิดโอกาสให้เอกชนสามารถแข่งขันได้ เช่น การให้ซอฟต์โลนธุรกิจขนาดกลางและขนาดย่อม (เอสเอ็มอี) หรือบรรษัทค้ำประกันสินเชื่ออุตสาหกรรมขนาดย่อม (บสย.)
นอกจากนี้ ต้องมีการจัดทำบัญชีการให้เงินอุดหนุนบริการสาธารณะ (พีเอสโอ) หรือบัญชีการดำเนินตามนโยบายรัฐ (พีเอสเอ) ให้ชัดเจนและต้องมีการชดเชยจริง
ประการต่อมา เพื่อให้เกิดการแข่งขันอย่างเท่าเทียมกัน จะต้องเปิดเสรีออกใบอนุญาตให้ผู้เล่นรายใหม่ในธุรกิจที่เอกชนทำได้ เช่น การขนส่งสาธารณะ ทั้งบริษัท ขนส่ง (บขส.) องค์การขนส่งมวลชนกรุงเทพ (ขสมก.) รถไฟ หรือธนาคารอิสลาม ที่มีปัญหาไม่ได้ปล่อยกู้คนอิสลามเป็นหลักตามวัตถุประสงค์การจัดตั้ง 
รวมทั้งจะต้องมีการปรับปรุง พ.ร.บ.แรงงานรัฐวิสาหกิจเพื่อเพิ่มทางเลือกให้แก่พนักงาน เพิ่มประสิทธิภาพการทำงาน ปรับแก้ระเบียบการจัดซื้อจัดจ้างของรัฐวิสาหกิจให้มีความคล่องตัว และเกิดประสิทธิภาพในการดำเนินงาน เป็นต้น